# Forskrift med kriterier for tildeling av langtidsopphold i sykehjem eller tilsvarende bolig særskilt tilrettelagt for heldøgns tjenester i Hægebostad kommune.

**Hjemmel:** Fastsatt av Hægebostad kommunestyre ……. med hjemmel i LOV-1992-09-25-107 § 6, LOV-2011-06-24-30 § 2-2, § 3-2, 3-2 a, LOV-1999-07-02-63 § 2-1e første ledd, LOV-1967-02-10 Kap VII

## Kapittel 1. Generelle bestemmelser

**§ 1 Virkeområde:**

Forskriften regulerer kriterier for tildeling av langtidsopphold i sykehjem eller tilsvarende bolig særskilt tilrettelagt for heldøgns tjenester i Hægebostad kommune.

Forskriften regulerer også oppfølging av brukere og pasienter med vedtak som er i påvente av fast langtidsplass i sykehjem eller tilsvarende bolig særskilt tilrettelagt for heldøgns tjenester.

Forskriften regulerer i tillegg hvordan Hægebostad kommune ivaretar oversikt over brukere og pasienter med vedtak som er i påvente av fast langtidsplass i sykehjem eller tilsvarende bolig særskilt tilrettelagt for heldøgns tjenester.

**§ 2 Formål:**

1. Helse og omsorgstjenestene i kommunen legger til rette for at innbyggere kan bo lengst mulig i eget hjem.
2. Definere kriterier for vedtak om tildeling av fast langtidsplass i sykehjem eller tilsvarende bolig særskilt tilrettelagt for heldøgns tjenester.
3. Faglig forsvarlig oppfølging av brukere og pasienter med vedtak etter bokstav b som er i påvente av ledig langtidsplass i sykehjem eller tilsvarende bolig særskilt tilrettelagt for heldøgns tjenester.
4. Fortløpende oversikt over brukere og pasienter med vedtak etter bokstav b som er i påvente av ledig langtidsplass i sykehjem eller tilsvarende bolig særskilt tilrettelagt for heldøgns tjenester.

**§ 4 Definisjoner:**

Sykehjem: Sykehjem er en lovpålagt oppgave for kommunene etter helse- og omsorgstjenesteloven § 3-2 første ledd nr. 6 bokstav c, jfr. § 3-2 a.

Sykehjemsforskriften (forskrift av 14. november 1988 nr. 932) stiller som krav at sykehjemmet har en administrativ leder, en lege som skal ha ansvaret for den medisinske behandling, en sykepleier som skal ha ansvaret for sykepleien, og det antall personell for øvrig som er nødvendig for å sikre beboer nødvendig omsorg og bistand. Det er ikke lagt til grunn kvalitetsnorm eller bemanningsnorm for drift av sykehjem. Institusjonen må imidlertid bemannes og driftes på en slik måte at kravet til forsvarlighet oppfylles, jf. helse- og omsorgstjenesteloven § 4-1 og Helsepersonellovens § 4.

Bolig særskilt tilrettelagt for heldøgns tjenester: Omsorgsbolig særskilt tilrettelagt for heldøgns tjenester er hjemlet i helse- og omsorgstjenesteloven § 3- 2 a og helse og omsorgstjenesteloven § 3-7. Med bolig særskilt tilrettelagt for heldøgns tjenester menes boliger som er

tilpasset for å kunne yte tjenester som dekker beboerens behandlings-, omsorgs- og

assistansebehov døgnet rundt.

Omsorgsbolig særskilt tilrettelagt for heldøgns tjenester kan sammenlignes med sykehjem og det tilbudet en mottar der. Boligene er tilrettelagt for mennesker med særskilte hjelpe- og/eller tjenestebehov og spesielt tilpasset mennesker med funksjons- og kognitiv svikt. Tilsyn med pasienten eller brukeren tilsvarer det tilsynet som ville blitt gitt dersom vedkommende hadde vært innlagt på institusjon.

Boligene er døgnbemannet samtidig som det treffes individuelle vedtak om hvilke helse- og omsorgstjenester den enkelte beboeren skal motta på samme måte som ved andre hjemmetjenester. Vedtaket om tjenester skal oppfylle kravet til forsvarlighet, jf. helse- og omsorgstjenesteloven § 4-1 og Helsepersonellovens § 4.

## Kapittel 2. Plikter og rettigheter

**§ 5 Plikter:**

Oversikt over relevante lovbestemmelser knyttet til kommunes plikter beskrives i vedlegg.

**§ 6** **Rettigheter:**

Oversikt over relevante lovbestemmelser knyttet til pasientens/brukerens rettigheter beskrives i vedlegg.

## Kapittel 3. Kriterier og vurderinger ved søknad

**§ 7 Kriterier for tildeling av langtidsopphold i sykehjem eller tilsvarende bolig særskilt tilrettelagt for heldøgns tjenester:**

Tjenesten innvilges når omsorgsbehovet dekker hele døgnet og når søkerens behov for praktisk bistand, helsehjelp og tilsyn er så omfattende at det ikke kan gis et faglig forsvarlig tilbud utenfor institusjon eller bolig særskilt tilrettelagt for heldøgns tjenester.

Tjenesten innvilges der alle andre tiltak i hjemmet er utprøvd, dokumentert og vurdert ikke å dekke tjenestebehovet på en faglig forsvarlig måte.

Eksempel på tiltak kan være:

* tilpasning av bolig, evt. skal alternativt botilbud være vurdert iht. søkerens fysiske, psykiske og sosiale situasjon
* rehabilitering/habilitering
* tilrettelegging av hjelp i hjemmet, for eksempel helsehjelp i hjemmet og/eller praktisk bistand
* korttids- /vekselopphold i sykehjem
* familiesituasjon og nettverk skal være kartlagt
* sosiale støttetiltak, for eksempel dagsenter
* trygghetsskapende tiltak, for eksempel trygghetsalarm og annen teknologi.

Unntaksvis kan søkers hjelpebehov tilsi at langtidsopphold i sykehjem eller tilsvarende bolig særskilt tilrettelagt for heldøgns tjenester innvilges direkte ved første henvendelse.

Behandling av søknad om langtidsopphold i sykehjem eller tilsvarende bolig særskilt tilrettelagt for heldøgns tjenester forutsetter:

1. søknad fra brukeren selv eller vedkommendes representant
2. samtykke til innhenting av nødvendige medisinske opplysninger og vurderinger fra fastlege og spesialisthelsetjeneste
3. samtykke til innhenting av vurderinger fra andre aktuelle tjenester dersom søkeren
allerede mottar andre pleie- og omsorgstjenester

Vedtak treffes etter en samlet vurdering av:

1. brukerens/pasientens funksjonsnivå og hjelpebehov
2. medisinske vurderinger og diagnoser
3. prognoser mht. endring av hjelpebehov, diagnoser o.a
4. pasientens/brukerens ønsker
5. tjenestetilbudet kommunen for øvrig kan tilby, herunder bl.a. hjemmetjenester og velferdsteknologi
6. hvor pasienten bor og muligheten for å tilpasse boligen
7. pasientens/brukerens hjemmesituasjon, herunder pårørendesituasjon og annet nettverk

## Kapittel 4. Oppfølging av og oversikt over brukere i påvente av fast plass

**§ 8 Oppfølging av brukere og pasienter med vedtak etter § 7 som er i påvente av fast langtidsplass i sykehjem eller tilsvarende bolig særskilt tilrettelagt for heldøgns tjenester.**

Oppfølging ivaretas gjennom:

1. opphold i korttidsplass
2. opphold i annen langtidsplass eller annen tilsvarende bolig særskilt tilrettelagt for heldøgns tjenester enn den som brukeren eller pasienten er tildelt fast
3. kjøp av plass i annen kommune

Innholdet i oppfølgingen vil variere ut fra den enkelte brukers/pasients behov og formålet i vedtaket.

Oppfølgingen ivaretar behandling, tilsyn og pleie tilpasset den enkeltes behov og helsetilstand og omfatter blant annet:

* aktivisering og tilbud om deltakelse i sosiale aktiviteter
* utredning av ressurser, rehabiliteringspotensiale og bistandsbehov
* vurdering av hjelpemidler og velferdsteknologi
* medisinske undersøkelser og behandling
* ivaretakelse av akutte behov for tilsyn og pleie
* lindrende behandling og pleie

Dersom pasient eller bruker, som er i påvente av fast plass, viser seg å ha et behandlings- eller rehabiliterings-potensiale som gir et redusert tjenestebehov, vil det bli foretatt en ny vurdering av hvorvidt pasienten/brukeren fremdeles fyller kriteriene for rett til langtidsopphold i sykehjem eller tilsvarende bolig særskilt tilrettelagt for heldøgns tjenester i Hægebostad kommune.

Tildeling av ledig langtidsplass eller ledig tilsvarende bolig særskilt tilrettelagt for heldøgns tjenester skjer på bakgrunn av en vurdering av det konkrete behovet til den enkelte. Dette innebærer at pasienter og brukere med kort ventetid på fast langtidsplass eller fast bolig særskilt tilrettelagt for heldøgns tjenester vil kunne gå foran, dersom deres behov eller andre forhold tilsier dette.

**§ 9 Oversikt over brukere og pasienter med vedtak etter § 7 som er i påvente av fast langtidsplass i sykehjem eller tilsvarende bolig særskilt tilrettelagt for heldøgns tjenester.**

Kommunen fører fortløpende oversikt over brukere og pasienter som er i påvente av fast langtidsplass i sykehjem eller tilsvarende bolig særskilt tilrettelagt for heldøgns tjenester i sitt fagsystem for helse og omsorgstjenester.

## Kapittel 5. Avsluttende bestemmelser

**§ 10 Forvaltningsorgan:**

Vedtak om langtidsopphold i sykehjem eller tilsvarende bolig særskilt tilrettelagt for heldøgns tjenester er delegert til rådmannen.

Vedtak om opphold i påvente av fast langtidsplass i sykehjem eller tilsvarende bolig særskilt tilrettelagt for heldøgns tjenester er delegert til rådmannen.

**§11. Klage**

Enkeltvedtak som er fattet i medhold av disse forskrifter kan påklages, jfr. pasient og brukerrettighetsloven § 7- 2 og forvaltningsloven § 28. Fylkesmannen i Aust- og Vest Agder er klageinstans.

# Vedlegg

Oversikt over relevante lovbestemmelser knyttet til kommunes plikter:

1. Kommunen skal sørge for at personer som oppholder seg i kommunen, tilbys nødvendige helse- og omsorgstjenester jfr. Helse og omsorgstjenesteloven § 3-1.
2. For å ivareta sine plikter etter §3-1 skal kommunen tilby helse- og omsorgstjenester jfr. Helse og omsorgstjenesteloven § 3-2.
3. Kommunen skal tilby opphold i sykehjem eller tilsvarende bolig særskilt tilrettelagt for heldøgns tjenester dersom dette etter en helse- og omsorgsfaglig vurdering er det eneste tilbudet som kan sikre pasienten eller brukeren nødvendige og forsvarlige helse- og omsorgstjenester, jfr. Helse og omsorgstjenesteloven § 3-2 a.
4. Kommunen skal medvirke til å skaffe boliger til personer som ikke selv kan ivareta sine interesser på boligmarkedet, herunder boliger med særlig tilpasning og med hjelpe- og vernetiltak for dem som trenger det på grunn av alder, funksjonshemning eller av andre årsaker, jfr. Helse og omsorgstjenesteloven § 3-7.
5. Helse- og omsorgstjenester som tilbys eller ytes etter loven her skal være forsvarlige jfr. Helse og omsorgstjenesteloven § 4-1.
6. Kommunen skal sørge for at det gis slik informasjon som pasient og bruker har rett til å motta etter pasient- og brukerrettighetsloven § 3-2. Tilsvarende gjelder for informasjon til pasientens og brukerens nærmeste pårørende etter pasient- og brukerrettighetsloven § 3-3 tredje ledd, jfr. Helse og omsorgstjenesteloven § 4-2a.
7. Helsepersonell skal utføre sitt arbeid i samsvar med de krav til faglig forsvarlighet og omsorgsfull hjelp som kan forventes ut fra helsepersonellets kvalifikasjoner, arbeidets karakter og situasjonen for øvrig, jfr. Helsepersonelloven § 4.
8. Helsepersonell skal sørge for at helsehjelpen ikke påfører pasienter, helseinstitusjon, trygden eller andre unødvendig tidstap eller utgift, jfr. Helsepersonelloven § 6.
9. For vedtak om tjenester etter helse- og omsorgstjenesteloven §§ 3-2 første ledd nr. 6 bokstavene a til d, 3-6 og 3-8, som forventes å vare lenger enn to uker, gjelder likevel reglene i forvaltningsloven kapittel IV og V med de særlige bestemmelsene som følger av loven, jfr. Pasient og brukerrettighetsloven § 2-7 tredje ledd.

Oversikt over relevante lovbestemmelser knyttet til pasientens/brukerens rettigheter:

1. Pasient og bruker har rett til nødvendig hjelp fra kommunens helse- og omsorgstjeneste, jfr. Pasient og brukerrettighetsloven § 2-1 a.
2. Pasient eller bruker har rett til opphold i sykehjem eller tilsvarende bolig særskilt tilrettelagt for heldøgns tjenester dersom dette etter en helse- og omsorgsfaglig vurdering er det eneste tilbudet som kan sikre pasienten eller brukeren nødvendige og forsvarlige helse- og omsorgstjenester, jfr. Pasient og brukerrettighetsloven § 2-1e.
3. Pasient og bruker har rett til å medvirke ved gjennomføring av helse- og omsorgstjenester, jfr. Pasient og brukerrettighetsloven § 3-1.
4. Pasienten skal ha den informasjon som er nødvendig for å få innsikt i sin helsetilstand og innholdet i helsehjelpen, jfr. Pasient og brukerrettighetsloven § 3-2.